Návrh na zrušenie uznesení vlády

Dňa 9. septembra 1999 vláda Slovenskej republiky uznesením č. 757 schválila návrh na uzavretie Dohody medzi vládou Slovenskej republiky a vládou Dánskeho kráľovstva 
o leteckých dopravných službách, uznesením č. 758 návrh na uzavretie Dohody medzi vládou Slovenskej republiky a vládou Nórskeho kráľovstva o leteckých dopravných službách, uznesením č. 759 návrh na uzavretie Dohody medzi vládou Slovenskej republiky a vládou Švédskeho kráľovstva o leteckých dopravných službách a uznesením č. 760 návrh na uzavretie Memoranda o porozumení medzi Slovenskou republikou, Dánskym kráľovstvom, Nórskym kráľovstvom a Švédskym kráľovstvom. Podľa návrhu švédskej strany sa mali všetky tri dohody podpisovať súčasne veľvyslancami daných štátov na Slovensku.

O schválení návrhov vládou SR a svojej pripravenosti na podpis dohôd a memoranda slovenská strana informovala švédsku stranu, ako koordinátora uzavierania týchto dohôd za uvedené severské štáty. Ani po urgenciách prostredníctvom MZV SR sa podpis dohôd nepodarilo uskutočniť.

V rámci ”Hodnotenia plnenia medzinárodných zmlúv uzavretých medzi Švédskym kráľovstvom a Slovenskou republikou v roku 2003”, ktoré uskutočnilo Veľvyslanectvo Slovenskej republiky v Štokholme v spolupráci so sekciou dopravnej politiky Ministerstva priemyslu Švédskeho kráľovstva bolo konštatované, čo nám v apríli 2004 švédska strana aj písomne oznámila, že vzhľadom na členstvo Slovenskej republiky v Európskej únii nevidí praktický zmysel podpísania uvedených dohôd. A pokiaľ ide o Nórsko, predpisy EÚ týkajúce sa civilného letectva sa plne vzťahujú aj na Nórsko, ktoré je súčasťou Európskeho hospodárskeho priestoru.

Rovnakým postupom vláda Slovenskej republiky schválila uzneseniami č. 60 
z 29. januára 2003 a č. 868 zo 16. septembra 2003 návrhy dohôd medzi Slovenskou republikou a Talianskou republikou a Spolkovou republikou Nemecko o leteckých dopravných službách, v ktorých príprave na podpis nie je po vstupe SR do Európskej únie dôvod pokračovať, pretože pre Slovenskú republiku ako členský štát EÚ platí od 1.5.2004 Nariadenie Rady (EHS) č. 2408/92 o prístupe leteckých dopravcov spoločenstva k leteckým trasám v rámci spoločenstva. 

Uznesenie č. 863 z 25. októbra 2000 sa vzťahuje na schválenie návrhu na uzavretie Mnohostrannej dohody medzi Európskym spoločenstvom, pristupujúcimi krajinami Strednej a východnej Európy (SVE), Islandom a Nórskom o vytvorení Európskeho spoločného leteckého priestoru (ECAA). Slovenská republika v procese prípravy uvedenej mnohostrannej dohody splnila všetky povinnosti. Na rokovaní dňa 7. apríla 2003 Európska komisia oficiálne oznámila zástupcom pristupujúcich krajín SVE, že mnohostranná dohoda podpísaná nebude z dôvodov problémov Poľska a Bulharska. Tieto štáty nedokázali v príprave vykonať nevyhnutné kroky a splniť podmienky. Naviac, Bulharská republika nevstúpila dňom 1. mája 2004 do EÚ, vstupuje Cyperská republika. Príprava dohody bola zastavená a nie je dôvod sledovať plnenie uznesenia č. 863/2000.